Document ID: 32013D0021

DECIZIA COMISIEI
din 18 decembrie 2012
privind echivalențele între categoriile de permise de conducere
[notificată cu numărul C(2012) 9358]
(Text cu relevanță pentru SEE)
(2013/21/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/126/CE a Parlamentului European și a Consiliului din 20 decembrie 2006 privind permisele de conducere (1), în special primul paragraf din articolul 13 alineatul (1),
întrucât:
(1)
Directiva 2006/126/CE dispune ca toate permisele de conducere eliberate de statele membre, inclusiv cele care sunt eliberate înainte de data punerii în aplicare a principiului recunoașterii reciproce, trebuie să fie recunoscute reciproc.
(2)
Principiul recunoașterii reciproce a permiselor de conducere implică recunoașterea tuturor drepturilor conferite unui titular de permis în conformitate cu dispozițiile de drept intern în vigoare la acel moment.
(3)
Directiva 2006/126/CE prevede că statele membre urmează să stabilească echivalențele între categoriile de permise de conducere eliberate înainte de punerea în aplicare a respectivei directive și cele definite la articolul 4 din directivă. Comisia trebuie să-și dea acordul cu privire la aceste echivalențe, într-o formă juridică având caracter obligatoriu.
(4)
Tabelele de echivalențe între categoriile de permise de conducere stabilite prin Decizia 2008/766/CE a Comisiei din 25 august 2008 privind echivalența între categoriile de permise de conducere (2) ar trebui să fie actualizate.
(5)
Prin urmare, Decizia 2008/766/CE ar trebui abrogată,
ADOPTĂ PREZENTA DECIZIE:
Articolul 1
Prezenta decizie se aplică tuturor permiselor de conducere valabile eliberate în statele membre și aflate în circulație.
Articolul 2
Tabelele de echivalențe între categoriile de permise de conducere care sunt eliberate de statele membre înainte de punerea integrală în aplicare a Directivei 2006/126/CE și categoriile armonizate de permise de conducere definite la articolul 4 din Directiva 2006/126/CE sunt prezentate în anexa la prezenta decizie.
Articolul 3
(1) Categoriile de permise de conducere eliberate înainte de punerea în aplicare a Directivei 2006/126/CE dau dreptul titularului de a conduce vehicule din categoriile corespunzătoare descrise în anexă, fără preschimbarea permisului de conducere. Anumite restricții se pot aplica și sunt indicate în anexă pentru dreptul în cauză.
(2) La preschimbarea permisului de conducere cu un permis de conducere de model UE, astfel cum este descris în anexa I la Directiva 2006/126/CE, dreptul de echivalare este acordat astfel cum este descris în anexă.
(3) Codurile care indică restricția drepturilor corespunzătoare sunt codurile comunitare armonizate, astfel cum se specifică în anexa I la Directiva 2006/126/CE.
(4) Principiul de recunoaștere reciprocă menționat la articolul 2 alineatul (1) din Directiva 2006/126/CE nu se aplică în cazul categoriilor naționale de permise de conducere.
Articolul 4
Prezenta decizie se aplică de la 19 ianuarie 2013.
Decizia 2008/766/CE se abrogă cu efect de la 19 ianuarie 2013.
Articolul 5
Prezenta decizie se adresează statelor membre.
Adoptată la Bruxelles, 18 decembrie 2012.

Labels: 8
15